ฝ่ายค้านห่วงเปิดธปท.ดัมพ์เงิน แบกรับส่วนต่างดอกเบี้ยอาน
กิตติรัตน์ ณ ระนอง รองนายกรัฐมนตรีและ รมว.คลัง กล่าวถึงหลักการและเหตุผลในการเสนอ พ.ร.ก.
2 ก.พ. 2555

กิตติรัตน์ ณ ระนอง รองนายกรัฐมนตรีและ รมว.คลัง กล่าวถึงหลักการและเหตุผลในการเสนอ พ.ร.ก. 
ว่า ปัญหาอุทกภัยเมื่อปี 2554 ที่ผ่านมา ถูกจัดเป็นภัยพิบัติสร้างความเสียหายเป็นลำดับ 5 ของโลกตั้งแต่ปี 2548 ครอบคลุม 53 จังหวัด รวมเสียหาย 2.6 ล้านครัวเรือน ขณะนี้ยังไม่มีหน่วยงานใดประเมินความเสียหายเป็นตัวเงินได้ชัดเจน ประมาณการว่าจีดีพีลดลง 2.3% ในปี 2554 ขยายเพียง 1.5% จากเดิม 4% 
“ในวันนี้ประเทศไทยได้รับความเชื่อมั่นในระดับที่ดีพอสมควร จะเห็นได้จากราคาหุ้น อัตราแลกเปลี่ยน อัตราดอกเบี้ย ความไม่ผันผวนทางการเงินที่เกี่ยวข้อง และการที่นักธุรกิจจำนวนมากยังคงลงทุนในประเทศไทยต่อไปทั้งที่สามารถย้ายฐานการผลิตได้” กิตติรัตน์ ระบุ 
กิตติรัตน์ กล่าวว่า ที่มีความเป็นห่วงวงเงินกองทุนส่งเสริมการประกันภัยพิบัติ 5 หมื่นล้านบาท จะสามารถดูแลระดับความเสี่ยงภัยพิบัติได้หรือไม่ ยอมรับว่าลำพังกองทุน 5 หมื่นล้านบาท นำมารับประกันภัยทั้งทางตรงและรับประกันภัยต่ออาจไม่พอ หากไม่มีการดำเนินการในการลงทุนโครงสร้างพื้นฐานเพื่อสร้างระบบบริหารจัดการน้ำทั้งระยะสั้นและระยะยั่งยืน เพื่อให้ระดับความเสี่ยงลดลง และการระดมทุน 3.5 แสนล้านบาท มีความจำเป็นต้องใช้เงินทันที 1.5 แสนล้านบาทในปีแรก การเข้าสู่กระบวนการจัดซื้อจัดจ้างจะสมบูรณ์แบบก็ต่อเมื่อมีความพร้อมในเรื่องงบประมาณ ดังนั้น พ.ร.ก.ที่เสนอเข้ามายังสภามีความจำเป็นอันมิอาจหลีกเลี่ยงได้




 
“ยืนยันว่าหนี้ที่จะเกิดขึ้นจากการตั้งกองทุนจำนวน 5 หมื่นล้านบาท รัฐบาลจะดูแลให้มีการชำระหนี้ได้อย่างมั่นคงและแน่นอน เพราะจากการดำเนินการในส่วนอื่นจะทำให้หนี้สาธารณะที่ไม่เคยได้รับการดูแลอย่างชัดเจนจะถูกดูแลให้เป็นหนี้ที่เรียกว่าหนี้สาธารณะที่ไม่เป็นภาระต่องบประมาณ เพราะธนาคารแห่งประเทศไทย (ธปท.) ได้รับดูแลให้เกิดการจัดการบริหารหนี้ส่วนนี้แล้ว” กิตติรัตน์ ระบุ
ร.ต.อ.เฉลิม อยู่บำรุง รองนายกรัฐมนตรี กล่าวว่า ในฐานะที่ได้รับมอบหมายให้ดูแลสำนักงานคณะกรรมการกฤษฎีกา ยืนยันว่ากระบวนการตรา พ.ร.ก.ทั้งหมดถูกต้องตามรัฐธรรมนูญ ไม่ขัดกับมาตรา 184 แน่นอน เพราะได้ยึดตามแนวคำวินิจฉัยของศาลรัฐธรรมนูญในอดีตเมื่อปี 2552 วินิจฉัย พ.ร.ก.กู้เงินสมัยรัฐบาลพรรคประชาธิปัตย์ว่าไม่ขัดกับรัฐธรรมนูญ เพราะมีความจำเป็นเร่งด่วนเพื่อป้องกันปัญหาที่อาจจะเกิดขึ้น
“ดังนั้น พ.ร.ก.จึงเป็นความจำเป็นเร่งด่วนที่ต้องดำเนินการตามรัฐธรรมนูญเพื่อป้องกันไม่ให้เกิดปัญหา แบบนี้จะเรียกไม่เข้าเกณฑ์อย่างไร ผมอ่านกฎหมายรู้ ดูกฎหมายเป็น” ร.ต.อ.เฉลิม กล่าว 
อภิสิทธิ์ เวชชาชีวะ หัวหน้าพรรคประชาธิปัตย์ ในฐานะผู้นำฝ่ายค้านในสภา กล่าวว่า ในส่วน พ.ร.ก.ให้ความช่วยเหลือทางการเงินแก่ผู้ที่ได้รับความเสียหายจากอุทกภัย ที่ให้ธนาคารให้สินเชื่อดอกเบี้ยต่ำแก่ภาคธุรกิจนั้น 3.5 แสนล้านบาทมีความจำเป็น แต่การกำหนดคำนิยามอุทกภัยระบุเฉพาะปี 2554 ไม่ครอบคลุมพื้นที่ภาคใต้ที่เกิดต้นเดือน ม.ค. 2555 ซึ่งอยากขอคำยืนยันว่าเรื่องนี้ไม่ใช่เจตนา และเมื่อ พ.ร.ก.ฉบับนี้ผ่านสภา อยากให้รัฐบาลเสนอกฎหมายแก้ไข พ.ร.ก.ฉบับนี้ โดยให้พื้นที่ภาคใต้สามารถเข้าถึงสินเชื่อดอกเบี้ยต่ำได้
นอกจากนี้ การปล่อยสินเชื่อดอกเบี้ยต่ำเป็นการทำต่อเนื่องจากรัฐบาลที่แล้ว ซึ่งทำผ่านธนาคารออมสิน โดยคณะรัฐมนตรี (ครม.) อนุมัติโครงการ 5 หมื่นล้านบาทไว้ และเงื่อนไขคล้ายกันมาก และเชื่อว่าวงเงินดังกล่าวยังใช้ไม่หมด ถ้าจะขยายก็ทำได้ แต่รัฐบาลกลับกำหนดข้อยกเว้นให้ ธปท.เป็นผู้ปล่อยสินเชื่อ ทั้งที่กฎหมายไม่อนุญาตให้ทำ
“แต่พอให้ ธปท.ทำ พูดง่ายๆ คือ ธปท.พิมพ์แบงก์เข้าสู่ระบบเศรษฐกิจมากขึ้น 3 แสนล้านบาท หาก ธปท.อัดฉีดเงินเข้าระบบมาหมดและไม่มีการดูดกลับเลยก็จะเกิดภาวะเงินเฟ้อ คือ เงินมีค่าน้อยลง แต่มั่นใจว่า ธปท.คงไม่อัดฉีดเงินเข้ามาหมด แต่คงจะหาวิธีการดูดสภาพคล่องกลับคืนเข้าไป เพียงแต่เวลาปล่อยเงินออกมาและดูดกลับเข้าไปดอกเบี้ยจะไม่เท่ากัน คือ ปล่อยเงินออกมาดอกเบี้ยต่ำ แต่เวลาดูดกลับเข้าไปดอกเบี้ยจะสูง” อภิสิทธิ์ กล่าว
สรุปคือ รัฐบาลปล่อยให้ ธปท.รับการขาดทุนของดอกเบี้ยไปเอง มีผลกระทบ 2 ด้าน คือ ธปท.เอาเงินเข้าระบบในส่วนที่เป็นส่วนต่างของดอกเบี้ยเอง และหากขาดทุนหรือกระทบกำไรของ ธปท. ก็จะกระทบความสามารถการใช้หนี้กองทุนฟื้นฟูฯ ที่ยกให้ ธปท.รับผิดชอบด้วย




 
อภิสิทธิ์ กล่าวว่า ส่วน พ.ร.ก.การจัดตั้งกองทุนส่งเสริมประกันภัย รูปแบบการทำงานยังไม่ชัดเจน กฎหมายเขียนไว้กว้างมาก ทั้งทำหน้าที่รับประกันภัย รับประกันภัยต่อ รวมทั้งเอาเงินกองทุนนี้ไปช่วยเหลือบริษัทประกันภัยได้ด้วยหากเสียหายจากการจ่ายค่าสินไหมที่เกิดจากภัยพิบัติ รายละเอียดมีอย่างเดียว คือ ทุกอย่างจะเป็นไปตามที่คณะกรรมการจะกำหนด ซึ่งมีรองนายกฯ นั่งเป็นประธาน เท่ากับกฎหมายนี้ให้อำนาจรองนายกฯ มากว่าจะเลือกใช้วิธีไหนในการแก้ปัญหานี้
นอกจากนี้ งบประมาณ 5 หมื่นล้านบาท จะเพียงพอหรือไม่ เพราะประมาณการว่าการทำประกันภัยภาคครัวเรือน เอสเอ็มอี และขนาดใหญ่รวมแล้วประมาณ 1 ล้านล้านบาท คือ 20 เท่าของ 5 หมื่นล้านบาท ถ้าไม่พอจะทำอย่างไร กระทรวงการคลังจะรับประกันใช่หรือไม่ รัฐบาลพร้อมควักเงินให้เพิ่มก็ต้องไปออก พ.ร.ก.อีกฉบับเพื่อจ่ายเงินให้กองทุนประกันภัยไปจ่ายเงินตรงนี้ได้อย่างนั้นหรือ
อภิสิทธิ์ กล่าวว่า พ.ร.ก.นี้แทบจะมีอิสระให้ไปประกอบธุรกิจแข่งกับเอกชนได้แล้วให้คุณให้โทษกับผู้ประกอบการเป็นรายๆ ทุกอย่างอยู่ที่คณะกรรมการ จะมั่นใจได้อย่างไรว่าจะไม่มีการเลือกปฏิบัติ อีกทั้งไม่มีการระบุถึงคุณสมบัติ ลักษณะต้องห้ามของผู้ที่จะมาเป็นคณะกรรมการในกองทุนประกันภัย ดังนั้นจะมีหลักประกันว่าจะไม่มีคนที่มีประโยชน์ทับซ้อนเข้ามาทำหน้าที่อย่างไร จึงขอเรียกร้องให้มีการแก้ไขโดยทันทีที่ผ่านสภา
สาทิตย์ วงศ์หนองเตย สส.ตรัง พรรคประชาธิปัตย์ กล่าวว่า พ.ร.ก.ที่รัฐบาลออกในขณะนี้เป็นการยึดอำนาจจากรัฐสภาไปออกกฎหมายโดยใช้อำนาจของรัฐบาลเอง การอ้างว่าการออก พ.ร.ก.เป็นผลจากมหาวิกฤตอุทกภัย จึงเป็นใบเสร็จชัดเจนที่ชี้ให้เห็นถึงความบกพร่องการจัดการปัญหาน้ำท่วมของรัฐบาล และส่งผลกระทบต่อภาระลูกหลาน
กรณ์ จาติกวณิช สส.บัญชีรายชื่อ พรรคประชาธิปัตย์ กล่าวว่า ฝ่ายค้านไม่ปฏิเสธว่าเรื่องเยียวยาน้ำท่วมเป็นเรื่องเร่งด่วน แต่ต้องดูถึงความเหมาะสมถูกต้องของการออกเป็น พ.ร.ก. ที่ไม่สามารถให้สภาพิจารณาแก้ไขได้ อีกทั้งการที่ระบุว่าการออก พ.ร.ก.กู้เงินเพื่อสร้างความเชื่อมั่นนักลงทุนต่างชาตินั้น ข้อเท็จจริงแล้วความเชื่อมั่นไม่ได้เกี่ยวกับการกู้เงิน เพราะสถานะทางการเงินของประเทศ ทั้งระดับหนี้สาธารณะต่อจีดีพี ต่างชาติไม่ได้เป็นห่วงเพราะรู้รายละเอียด แต่ความไม่เชื่อมั่นเกิดจากการที่รัฐบาลไม่มีรายละเอียดที่ชัดเจน
อย่างไรก็ตาม ประเด็นเรื่องความเชื่อมั่นอยู่ที่การต้องการความรอบคอบในการพิจารณาอย่าง พ.ร.ก.กองทุนประกันภัยฯ หรือ พ.ร.ก.โอนหนี้ไปให้ ธปท. ไม่ได้เปิดให้ผู้เกี่ยวข้องเข้าไปมีส่วนร่วมพิจารณา อีกทั้งการระบุว่าจะกู้เงิน 3.5 แสนล้านบาท ก็ไม่ใช่เรื่องจำเป็นเร่งด่วน เพราะในงบประมาณปี 2555 ยังเปิดให้สามารถกู้ตามระบบ พ.ร.บ.รายจ่ายงบประมาณประจำปีได้ แต่ที่ไม่กู้เพราะไม่มีรายละเอียดโครงการ จึงต้องมากู้เป็น พ.ร.ก. สมาชิกสภาผู้แทนราษฎรไม่มีทางได้ตรวจสอบ